**ОТЧЕТЕН ДОКЛАД**

за периода 01.01.2022 – 31.12.2022 год.

Уважаеми дами и господа, По решение на Настоятелството на НЧ „Хармония 1990” - Протокол № 2 от 07.02.2023 г. и на основание чл. 16, ал. 2, т. 1 от Закона на народните читалища се повежда днешното Общо отчетно събрание.

Хората винаги ще имат нужда да намират пристан в красивите и стойностни неща в живота. Да имат топлина, обич и огнище. А това огнище с огъня на траки, славяни и българи, за нас винаги е било българското читалище! Там, от първите му стъпки на създаването в Свищов, Шумен и Лом, та до днес! Огнище на вяра, възрожденски дух и ентусиазъм, опознаване на традиции и форклор. Уникална, самобитна, исконно-българска културно – просветна институция, нашето родно читалище! Феномен, който и до днес дава възмажност и сцена на малки и големи да творят и сътворяват, да продължат традициите!!!

Ще изброя по-важните прояви на читалище „Хармония 1990” през изтеклата 2022 година:

Прояви, свързани с почитане паметта на Васил Левски:

„На Дякона Левски, с поклон!” – тематична изложба.

„С Левски в сърцето” – почит към иконата на българския народ.

Представяне на книги:

Литературен следобед – представяне на поезията на Петя Йотова.

„Тръгва детският влак” – детски стихове и песни на нашия уважаван колега Боби Мирчев. Няма дете в нашето училище, което да не знае поне една негова детска песен или стихотворение.

Представяне на музикално – поетичния проект на Мариана Добрева, Боби Мирчев и Алекс Нушев „Мечта за триумф”.

Вечер от „Света на огледалата” – представяне на творчеството на поетесата Нина Сариева.

През м. март отбелязваме нашия обичай, свързан с изработване и подаряване на мартеници.

Всяка година отбелязваме Националния празник Трети март с ученици от началния курс на НСУ „София”.

Прояви, свързани с изобразителното изкуство:

Читалище „Хармония 1990” вече 18 години организира ежегоден конкурс за детска рисунка за децата от района. Задачите, върху които децата работят, показват възможностите им в изобразителното изкуство, обогатяват познанията им в областта на литературата, архитектурата, историята на изобразителното изкуство.

Школата по изобразително изкуство, с ръководител художника Юлиян Месса вече 20 години участва в организираната от Сдружението на софийските народни читалища обща художествена изложба, във фоайето на театър „Сълза и смях”.

Юни месец се проведе Лятна академия по изобразително изкуство, с художниците Юлиян Месса и Силвия Илкова.

Изложба - живопис на участниците в лятната академия.

Откриване на Обща художествена изложба на Николай Апостолов.

Друга поредица, с участието на Боби Мирчев е „Покана за вълшебства” – така започва всяка учебна година в НЧ „Хармония 1990”.

Колегата ни Боби Мирчев по един много артистичен и поетичен начин въвежда малките първокласници през прага на любимото читалище в света на изкуството.

Майските концерти и годишните продукции на музикалната школа, с класове по пиано и китара, както и школите по модерни, спортни и хип –хоп танци в пълния си блясък радват родители и гости на читалището.

Съхранявайки традициите отбелязваме важни християнски празници, като: Ден на християнското семейство, Никулден, Коледа, Лазаров ден, Цветница, Еньов ден.

Музикалната школа, клас пиано, с преподавател Станимира Банковска спечели първа и втора награда във фестивал – конкурс за инструменталисти, възпитаници на Детските музикални школи при Софийските читалища.

Участие на наградените деца в заключителен концерт в залата на Съюза на архитектите.

Майски концерт „В света на музиката”, с участието на деца от класа по пиано.

Уважаеми дами и господа, няма да изброявам всички прояви на читалище „Хармония 1990”. Пред вас са годишните календари за културно – просветната дейност на читалището. Може да се запознаете с проявите по месеци, дати и място на провеждане.

Неразделна част от читалищната дейност е библиотеката. Тя е място за заемане на книги, изложби на нови книги, инициативи за провеждане на обсъждане на книги, поетични вечери.

Нашата библиотека разполага с 6075 библиотечни единици. Фондът е подреден съобразно съвременните изисквания за библиотечната работа.

И тази година библиотеката ни участва в проект на Министерството на културата за закупуване на книги. По спечеления проекта бяха закупени книги на стойност 1494.87 лв. Със собствени средства закупихме допълнително книги за 200 лв. За съжаление вече не можем да приемаме дарения, тъй като няма място за повече стелажи.

Малките ни читатели от начален курс на училището обичат да прекарват междучасията и свободното си време в библиотеката. Приятно е чувството, когато видиш децата тихо да четат, че знаят, че в библиотеката се говори тихо като в храм, храм, който отваря непознати и необятни светове.

„Най-хубавото място” – библиотеката! Там четохме откъси от любими книжки с деца от начален курс на НУ „София”.

Тази година подновихме сътрудничеството си с Държавната агенция за бежанците. Съвместно с НУ „София” и Агенцията организирахме „Празник на песните и танците”.На събитието присъстваха г-жа Янита Манолова – зам. председател на Държ. агенция за бежанците, Теодора Апостолова, пом. директор на НУ „София”, Димитрина Ангелова, секретар на НЧ „Хармония 1990”. Участваха деца от школите по изкуствата в читалище „Хармония 1990” и Вокалната група на НУ „София”, композитора и автор на текстове на песни Боби Мирчев, Людмила Тотова и Яна Иванова.

Читалището е призвано да пази и доразвива завещаното от дедите ни, да приютява под своята стряха талантливите деца и възрастни, да дава възможност за развитие на умения в областта на изкуството и изява пред публика, и често се явява малката пътечка към големия и труден път в изкуството.

Животът на моите колеги преминава в читалището. Искам да им благодаря, че дават частица от себе си за него! За да го има! За да ни има!

Олга Сотева

Председател на НЧ „Хармония 1990”